als_Latn dik_Latn sag_Latn
Askush nuk di për fatin e fëmijëve të zhdukur
"I kemi kontrolluar të gjitha informatat, të cilat i kemi patur dhe i kemi marrë nga anë të ndryshme", thonë burime nga MPB që kanë qenë të involvuar në hulumtimin e fëmijëve të zhdukur
Shkup - Urdhër ndërkombëtar për kërkim në vendet fqinje, gjurmime pas xhipave të dyshimtë, kërkime nëpër korita të lumenjve, të marrit në pyetje të dëshmitarëve dhe kontrollim i kufijve. Edhe pas një vit e gjysmë nga hulumtimi, të cilin e ka filluar policia për gjetjen e tre fëmijëve që kanë humbur vitin e kaluar, ende nuk dihet fati i pesëvjeçares Mirsada Heldoviq nga Kumanova, moshatari i saj Dane Memedi nga lagjja e Kumanovës Sredorek, si dhe i shtatëvjeçarit Mitat Ibrahimi nga fshati i Shkupit Konjare e Mesme. Të dy djemtë dhe vajza janë zhdukur në rrethana tejet misterioze. Së pari, gjurmët i kanë humbur Mitat Ibrahimit nga Konjarja e Mesme. Ai është zhdukur më 19 mars të vitit 2010 në afërsi të lumit Pçinja. Hulumtimi pas fëmijës së zhdukur, për të cilin autoritetet dyshonin se është mbytur në lumë, deri tani nuk ka dhënë ndonjë rezultat. Disa javë më vonë, më 12 prill u zhduk edhe e vogla - Mirsada. Vajza thjesht u zhduk në afërsi të shtëpisë së familjes në lagjen e Kumanovës - Sredorek. Farefisi tregon për një xhip të errët, i cili është paraqitur në afërsi të lagjes. Ata kanë dyshuar se vajza ka përfunduar përtej kufirit, si viktimë e tregtisë me njerëz. Policia nuk ka arritur ta gjejë. Dy javë më vonë, banorët e Kumanovës janë shokuar edhe me një rast tjetër. U zhduk i vogli Dane Memedi. Herën e fundit është parë se si ka qenë duke luajtur me karrocën e spitalit të sjellë për gjyshen e tij në oborrin e shtëpisë, në afërsi të të cilit është edhe lumi "Kumanovka". Policia, më të afërmit, farefisi i tij dhe miqtë me ditë të tëra kanë kontrolluar anët e lumit. Danen e vogël sikur ta kishte gëlltitur toka. Fotografitë e të tre fëmijëve, me të dhënat e tyre themelore dhe apeli deri tek qytetarët që t'i paraqesin nëse i shohin, ende gjenden në faqen zyrtare të Ministrisë së Punëve të Brendshme. Nga ana e policisë thuhet se hetimi për të zhdukurit ende vazhdon, aktive janë edhe urdhrat ndërkombëtare që kanë qenë të iniciuar për ata, në rast që fëmijët janë nxjerrë jashtë vendit. "I kemi kontrolluar të gjitha informatat, të cilat i kemi patur dhe i kemi marrë nga anë të ndryshme. Gjatë hetimeve përmendej edhe një xhip i zi, i cili është paraqitur në rajonin e Kumanovës. Kemi kontrolluar edhe në vend, dhe sipas regjistrimit të dhënë kemi shkuar edhe në Bullgari. Por, informatat e tilla nuk janë treguar të vërteta", thonë burime nga MPB që kanë qenë të involvuar në hulumtimin e fëmijëve të zhdukur. Në periudhën kur ka ndodhur zhdukja e të tre fëmijëve, policia thjesht ka qenë e vërshuar nga thirrjet prej qytetarëve, të cilët kanë paraqitur vetura të dyshimta që sillen rreth oborreve të shkollave, dhe kinse tentime për kidnapime, por pjesa më e madhe e tyre u treguan si të pasakta. Një vit më pas, paniku është ulur, thonë në MPB, ku thonë se nuk janë regjistruar paraqitje të reja ose thirrje të qytetarëve të brengosur për fëmijët e zhdukur. Krahas Mirsadës, Danes dhe Mitatit, policia hulumton edhe pas 22 personave të tjerë të cilët konsiderohen të zhdukur në vend. Që nga fillimi i vitit janë paraqitur 75 raste të zhdukjeve, nga të cilët numri më i madh i rasteve janë zbardhur. Gjatë dhjetë viteve të kaluara, si të zhdukur janë paraqitur gjithsej 50 fëmijë të moshës deri në 14 vjet, nga të cilët 30 femra. Sipas statistikës së policisë, janë gjetur 48 fëmijë, tre prej tyre kanë qenë të vdekur. Dy fëmijë, të cilët ende konsiderohen si të zhdukur, janë Lunturie Iseni nga fshati Trubarevë i Shkupit, e cila është zhdukur në vitin 2000 kur ka patur 5 vjet. Ajo është një prej binjakeve që kanë rënë në Vardar. Binjakja e dytë ka qenë e gjetur e mbytur në lumë, por për Lunturinë deri më sot nuk ka asnjë gjurmë. Fëmija i dytë, i cili konsiderohet si i zhdukur është Sunaj Shaqiri nga fshati Krushopek i Shkupit, i cili është zhdukur në mars të vitit 2002 në moshën 3 vjeçare. Sipas informatave të atyre të cilët të fundit e kanë parë fëmijën, Sunaji ka qenë duke luajtur në afërsi të Lumit Vardar, por prej atëherë i janë humbur gjurmët. (I.I.)
als_Latn als_Latn als_Latn